
Z A P I S N I K

 sa 7. sjednice Općinskog vijeća Općine Tompojevci, održane u prostorijama Općine Tompojevci, A.G. Matoša 9, Tompojevci, dana 25. ožujka 2026. s početkom u 17,00 sati.

Sjednici su nazočni članovi Općinskog vijeća Općine Tompojevci
1. Ivan Štefanac - predsjednik Općinskog vijeća
1. Dolores Lajko - potpredsjednica Općinskog vijeća	
1. Marko Penavić
1. Matea Floršić
1. Mijo Horvatović
1. Robert Mesaroš
1. Sanela Potočki
1. Matija Vorgić
1. Martino Bataković

Odsutni članovi Općinskog vijeća:
1. Branislav Mišljenović

Osim članova Općinskog vijeća, sjednici su nazočni:
1. Milan Grubač – Općinski načelnik
1. Slavko Ždinjak - zamjenik općinskog načelnika iz reda pripadnika rusinske nacionalne manjine
1. Kata Cvitković - pročelnica JUO

Predsjednik Općinskog vijeća (dalje u tekstu: Predsjednik) pozdravlja nazočne, utvrđuje da postoji kvorum za održavanje sjednice i da se mogu donositi pravovaljane odluke (nazočno 9 vijećnika od 10 vijećnika). 

Predsjednik predlaže točke dnevnog reda:
1. Izvješće o radu davatelja usluge sakupljanja komunalnog otpada na području Općine Tompojevci za 2025. godinu.
IZVJESTITELJ: predstavnik Komunalca d.o.o. Vukovar
2. Izvješće o izvršenju Plana djelovanja Općine Tompojevci u području prirodnih nepogoda za 2025.
IZVJESTITELJ: Ivan Štefanac, predsjednik Općinskog vijeća
3. Izvješće o radu Općinskog načelnika za period od 01. srpnja do 31. prosinca 2025. g.
IZVJESTITELJ: Milan Grubač, Općinski načelnik
4. Prijedlog Odluke o usvajanju Strategije razvoja pametne Općine Tompojevci 2025. – 2030. (Strategija objavljena na mrežnoj stranici općine Tompojevci www.opcina-tompojevci.hr) 
IZVJESTITELJ: Milan Grubač, Općinski načelnik
5. Prijedlog Odluke o V. Izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci. 
IZVJESTITELJ: Milan Grubač, Općinski načelnik
6. Prijedlog Odluke o davanju prethodne suglasnosti na nacrt Pravilnika o unutarnjem ustrojstvu i načinu rada Dječjeg vrtića „Lopoč“.
IZVJESTITELJ: Milan Grubač, Općinski načelnik

Predsjednik pita ima li prijedloga za nadopunu dnevnog reda, kako istih nije bilo daje predloženi dnevni red na glasanje, te je isti jednoglasno prihvaćen ( 9 glasova „ZA“).

Prije prelaska na dnevni red Predsjednik je otvorio  raspravu o Zapisniku sa 6. sjednice Općinskog vijeća Općine Tompojevci, održane dana 29. prosinca 2025.  Pita ima li primjedbi na zapisnik. Primjedbi na zapisnik nije bilo te je Općinsko vijeće jednoglasno s 9 glasova „ZA“ usvojilo Zapisnik.

Točka 1.
Izvješće o radu davatelja usluge sakupljanja komunalnog otpada na području 
Općine Tompojevci za 2025. godinu.

Predsjednik daje riječ Kati Cvitković 
Kata Cvitković -  predstavnik Komunalac d.o.o. Vukovar je bolestan i nije mogao nazočiti ovoj sjednici, ukoliko ima bilo kakvih pitanja voljan je odgovoriti pisanim putem. Izvješće je dostavljeno u skraćenom obliku (u materijalima), ali sadržava sve potrebne podatke sukladno propisima (broj korisnika, količine prikupljenog otpada i dr.)
Predsjednik otvara raspravu.
Matija Vorgić – otpad se prije odvozio 4 puta mjesečno, a sada dva puta, može li se to promijeniti, jel u ljetnim mjesecima užasno smrdi, (naveo primjer odlaganja pelena).
Općinski načelnik naglašava kako je na području Općine napravljen trend smanjivanja miješanog komunalnog otpada, a isto tako došlo do sve većeg porasta razvrstavanja i odlaganja reciklabilnog otpada, jer je Općina osigurala kante za razvrstavanje na kućnom pragu. Stoga nema potrebe za tolikim brojem odvoza, jer u budućem razdoblju u obvezi smo sve više smanjivati količine miješanog otpada i povećavati razvrstavanje kako ne bi plaćali velike kazne. 
Pročelnica je dodala kako je broj odvoza definiran koncesijskim ugovorom, jer vodilo se računa o svim parametrima koji utječu na formiranje cijene odvoza. Koncesionar svake godine pohvali mještane Općine za razvrstavanje otpada, jer više se otpada sakupi u našoj Općini nego na reciklažnom dvorištu u gradu Vukovaru. Načelnik na kraju zaključuje da Općina dobro gospodari otpadom i ide prema zacrtanim ciljevima. 
Predsjednik zatvara raspravu i daje Izvješće o radu davatelja usluge sakupljanja komunalnog otpada na području Općine Tompojevci za 2025. godinu na glasanje, te konstatira da je sa 9 glasova „ZA“, bez glasa „PROTIV“, i bez glasa „SUZDRŽAN“ Izvješće jednoglasno usvojeno.


Točka 2.
Izvješće o izvršenju Plana djelovanja Općine Tompojevci u području
 prirodnih nepogoda za 2025.

Predsjednik, izvjestitelj ove točke, podnio je Izvješće o izvršenju Plana djelovanja Općine Tompojevci u području prirodnih nepogoda za 2025. godine, naglasivši da je u protekloj 2025. godini na području Općine proglašena jedna prirodna nepogoda (suša), te da je ukupni iznos štete za područje naše općine procijenjen na 1.064.683,81 EUR i da su ti podaci unijeti u Registar šteta.  
Predsjednik otvara raspravu.
Obzirom da se nitko nije javio za riječ Predsjednik zatvara raspravu i daje Izvješće o izvršenju Plana djelovanja Općine Tompojevci u području prirodnih nepogoda za 2025. na glasanje, te konstatira da je sa 9 glasova „ZA“, bez glasa „PROTIV“, i bez glasa „SUZDRŽAN“ Izvješće jednoglasno usvojeno. 

Točka 3.
Izvješće o radu Općinskog načelnika za period od 01. srpnja do 31. prosinca 2025. g.


Predsjednik daje riječ Općinskog načelniku (izvjestitelju ove točke).
Općinski načelnik podnosi izvješće o svom radu za period od 01.07. – 31.12.2025. godine u suradnji s Jedinstvenim upravnim odjelom (pozdravlja i zahvaljuje službenicu Mariji Filipović koja je otišla u mirovinu). Pojašnjava da su kupljene dvije nekretnine za potrebe provedbe međuresorne suradnje sa Ministarstvom prostornoga uređenja, graditeljstva i državne imovine u provedbi „Programa za mlade“ radi izgradnje višestambene zgrade na području Općine Tompojevci kao projekta od zajedničkog interesa za stambeno zbrinjavanje mladih osoba i mladih obitelji na području Općine Tompojevci. Slijedi izrada projekte dokumentacije i početak gradnje 2027. godine. Dodaje kako je izgrađen i poligon za bicikliste u Berku i oko njega postavljena ograda. Devet općina, među njima i naša općina, se prijavilo za edukaciju stjecanja znanja i vještina potrebnih za sigurnije ponašanje u prometu koja bi se provodila na tom poligonu.  Takve poligone u našoj županiji imamo samo mi i grad Vinkovci.
Predsjednik otvara raspravu.
Matija Vorgić – poligon košta oko 84.000,00 eura, sufinancirano je 23.000,00 eura ostalih 61.000,00 eura je općinskog novca, zanima ga kolika je opravdanost tog projekta da se ulaže toliko sredstava.
Općinski načelnik odgovara da smo morali dodatno još uložiti i u ogradu oko tog poligona zbog položaja samog terena, dokumentacija i radovi su prošli kontrolu i dobivena je pozitiva odluka. Opravdanost i smisao poligona je pozitivno koristiti prostor i vršiti razne edukacije, gdje će dolaziti puno osoba koje će trebati i nahraniti, a tu će se onda uključiti i naši gospodarstvenici. 
Predsjednik zatvara raspravu i daje Izvješće o radu Općinskog načelnika za period od 01. srpnja do 31. prosinca 2025. g. na glasanje, te konstatira da je sa 8 glasova „ZA“, bez glasa „PROTIV“, i  jednim glasom „SUZDRŽAN“ Izvješće usvojeno. 


Točka 4.
Prijedlog Odluke o usvajanju Strategije razvoja pametne Općine Tompojevci 
2025. – 2030.


Predsjednik daje riječ Općinskog načelniku (izvjestitelju ove točke).
Općinski načelnik – Strategija je objavljena na mrežnim stranicama Općine i od velike je  pomoći i služi za apliciranje projekata na određene mjere. U Strategiji je pobrojano sve što će se raditi u narednom periodu.
Predsjednik otvara raspravu.
Obzirom da se nitko nije javio za riječ, predsjednik zatvara raspravu i daje Prijedlog Odluke o usvajanju Strategije razvoja pametne Općine Tompojevci 2025. – 2030. na glasanje, te konstatira da je sa 9 glasova „ZA“, bez glasa „PROTIV“, i bez glasa „SUZDRŽAN“ prijedlog Odluke jednoglasno usvojen.



Točka 5.
Prijedlog Odluke o V. Izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci

Predsjednik daje riječ Općinskog načelniku (izvjestitelju ove točke).
Općinski načelnik – navodi razloge zašto je predložio povećanje koeficijenata za službenike i namještenike Jedinstvenog upravnog odjela naglasivši da je prilikom razgovora u razvojnim agencijama o povećanju njihovih plaća uvidio da naši djelatnici koji puno više imaju radnih zadataka imaju manje plaće od njih, pa čak i od djelatnika drugih općina kojih ima puno više zaposlenih, pa samim tim je i manji opseg poslova po pojedinom djelatniku. Naši djelatnici zaslužuju, s obzirom na poslove koje obavljaju, i veći koeficijent, ali moramo se uklopiti u sredstva koja imamo na raspolaganju.
Predsjednik otvara raspravu.
Matija Vorgić kaže kako je i sam radio kao voditelj projekta Zaželi, te postavlja pitanje zašto referen- voditelj za EU projekte ne bi imao veći koeficijent, kad se sredstva osiguravaju iz projekta i općinu ne košta ništa. Radi transparentnosti trebalo je navesti koliki su bili prije koeficijenti.
Općinski načelnik – koeficijenti se povećavaju za 20 %, te dodaje kako su uvjeti prijave projekta Zaželi bitno drugačiji, nego kad je on radio u tom projekt (pojašnjava razlike u prijavi projekta i opisu poslova referenata s istom stručnom spremom koji rade na poslovima u Jedinstvenom upravnom odjelu i referenata uposlenih na projektu Zaželi).
U raspravu se uključuje i pročelnica koja dodaje da su sada voditelj i asistent službenici Jedinstvenog upravnog odjela, što u projektu kad je on radio nije bio slučaj (pojašnjava razlike kod određivanja plaće, odnosno koeficijenata).
Predsjednik zatvara raspravu i daje prijedlog Odluke o V. Izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Tompojevci na glasanje, te konstatira da je sa 9 glasova „ZA“, bez glasa „PROTIV“, i bez glasa „SUZDRŽAN“ prijedlog jednoglasno usvojen.


Točka 6.
Prijedlog Odluke o davanju prethodne suglasnosti na nacrt Pravilnika o unutarnjem ustrojstvu i načinu rada Dječjeg vrtića „Lopoč“


Predsjednik daje riječ Općinskog načelniku (izvjestitelju ove točke).
Općinski načelnik pojašnjava da je u ovom prijedlogu Pravilnika dodano još jedno radno mjesto i to: Administrativno-računovodstveni radnik, koji nije bio naveden u prošlom Pravilniku, iz razloga što smo gledali da što racionalnije planiramo radna mjesta zbog financijskih sredstava. Ali na kraju, kad smo sve sagledali, uvidjeli da je potrebno uvrstiti u Pravilnik i to radno mjesto (pojašnjava opis poslova).
Predsjednik otvara raspravu.
Obzirom da se nitko nije javio za riječ, Predsjednik zatvara raspravu i daje prijedlog Odluke o davanju prethodne suglasnosti na nacrt Pravilnika o unutarnjem ustrojstvu i načinu rada Dječjeg vrtića „Lopoč“ na glasanje, te konstatira da je sa 9 glasova „ZA“, bez glasa „PROTIV“, i bez glasa „SUZDRŽAN“ prijedlog jednoglasno usvojen.




PITANJA I PRIJEDLOZI:

Općinski načelnik je upoznao vijećnike s projektom vezano za sklapanje višegodišnjeg Sporazuma (iduće 3 godine) s Hrvatskim nacionalnim vijećem u Republici Srbiji za nastavak potpore (u iznosu 1.000,00 eura) programima obrazovanja na hrvatskom jeziku i dobio suglasnost svih vijećnika za nastavkom daljnje suradnje. 

Matija Vorgić postavlja tri pitanja: 1. Kakvo je stanje s bušotinom u Berku (navodi namjenu sredstava od eksploatacije u proračunu), a tvrtku Vermilion treba podsjetiti na obećanje od prije 4-5 godina za sufinanciranjem izgradnje dječjih igrališta? 2. Pitanje u vezi financijskih sredstava namijenjenih za obnovu nogometnog igrališta i svlačionice u Berku  oko 1.300.000,00 eura), a klub ne postoji? 3. Vijeće za suzbijanje kriminaliteta – tko je u njemu i kako se financira?
Općinski načelnik je dao odgovore na sva tri pitanja. Bušotina u Berku više ne radi, pojavila se voda i bušotina je zatvorena, a sredstva su se planirala u proračunu kad je bušotina još radila. Od sufinanciranja su odustali i nisu se odazivali na pozive. Projekti vezanih za igralište u Berku su se prijavili na natječaj, pa realizacija i osiguranje sredstava ovisi o rezultatima natječaja (prilikom prijave neki projekti moraju biti planirani u proračunu). Koliko on zna nogometni klub u Berku nije ugašen, samo privremeno on i klub iz Tompojevaca se ne natječu.  Osnivači Vijeća za suzbijanje kriminaliteta su općine koje su pod ingerencijom PGP Tovarnik (općina Tompojevci, Tovarnik i Lovas). Aktivnost koje se provode na tim područjima financiraju se iz proračuna svake općine. Zajednička aktivnost je bila kupovina termalne kamere koja služi za pronalaženje migranata i dr. Plan za 2026. godinu  kupovina kamere za brojanje i kontrolu vozila na našem području.
Sanela Potočki je prenijela poruku učiteljice Lesye iz Mikluševaca da se planiran u šestom mjesecu odlazak u ljetnu školu učenja rusinskog jezika, te da je poskupio prijevoz, pa da općina bude upoznata s tim. 
Općinski načelni odgovara da se općina mora obavijesti pisanim putem s obrazloženjima za što se traže financijska sredstva.



KLASA: 024-01/25-02/04
URBROJ: 2196-26-02-26-14							       

Sjednica završila sa radom u 18,03 sati.




ZAPISNIK VODILA				              PREDSJEDNIK OPĆINSKOG VIJEĆA
Kata Cvitković							 Ivan Štefanac

